P6_TA(2005)0242

Ελευθερία του Τύπου στην Αλγερία

Ψήφισμα του Ευρωπαϊκού Κοινοβουλίου σχετικά με την ελευθερία του Τύπου στην Αλγερία

Το Ευρωπαϊκό Κοινοβούλιο,

- έχοντας υπόψη την ευρωμεσογειακή συμφωνία σύνδεσης μεταξύ Ευρωπαϊκής Ένωσης και Αλγερίας της 21ης Απριλίου 2002,

- έχοντας υπόψη τις εκθέσεις του Προγράμματος Ανάπτυξης των Ηνωμένων Εθνών για το 2002, 2003 και 2004 σχετικά με την ανθρώπινη ανάπτυξη στον αραβικό κόσμο,

- έχοντας υπόψη την ανακοίνωση της Επιτροπής της 21ης Μαΐου 2003, με τίτλο "Νέα ώθηση στις δράσεις που αναλαμβάνει η ΕΕ με τους μεσογειακούς εταίρους για τα ανθρώπινα δικαιώματα και τον εκδημοκρατισμό" (COM(2003)0294),

- έχοντας υπόψη την ανακοίνωση της Επιτροπής της 11ης Μαρτίου 2003, με τίτλο "Ευρύτερη Ευρώπη — Γειτονικές σχέσεις: νέο πλαίσιο σχέσεων με τους γείτονές μας στα ανατολικά και νότια σύνορά μας" (COM(2003)0104),

- έχοντας υπόψη την ανακοίνωση της Επιτροπής της 12ης Απριλίου 2005, με τίτλο "Δέκατη Επέτειος της ευρωμεσογειακής εταιρικής σχέσης: πρόγραμμα εργασίας για την αντιμετώπιση των προκλήσεων της προσεχούς πενταετίας" (COM(2005)0139),

- έχοντας υπόψη το από 28 Απριλίου 2005 ψήφισμά του σχετικά με την ετήσια έκθεση για τα ανθρώπινα δικαιώματα στον κόσμο το 2004 και την πολιτική της ΕΕ επί του θέματος [1],

- έχοντας υπόψη το ψήφισμα της Κοινοβουλευτικής Ευρωμεσογειακής Συνέλευσης σχετικά με οικονομικά και χρηματοοικονομικά ζητήματα, τις κοινωνικές υποθέσεις και την εκπαίδευση που ενεκρίθη στο Κάιρο, στις 15 Μαρτίου 2005,

- έχοντας υπόψη τα προηγούμενα ψηφίσματά του για την Αλγερία και ιδίως το ψήφισμα της 10ης Οκτωβρίου 2002, σχετικά με τη σύναψη συμφωνίας σύνδεσης με την Αλγερία [2],

- έχοντας υπόψη το άρθρο 115, παράγραφος 5, του Κανονισμού του,

A. λαμβάνοντας υπόψη ότι η ευρωμεσογειακή εταιρική σχέση αποσκοπεί ιδίως στη δημιουργία ζώνης ειρήνης και σταθερότητας βασιζόμενης στις αρχές των δικαιωμάτων του ανθρώπου, των θεμελιωδών ελευθεριών και της δημοκρατίας,

Β. λαμβάνοντας υπόψη ότι η ΕΕ μεριμνά για την προώθηση της δημοκρατίας, της χρηστής διακυβέρνησης και του κράτους δικαίου καθώς και για την προώθηση των δικαιωμάτων του ανθρώπου στο σύνολό τους,

Γ. υπενθυμίζοντας τις δεσμεύσεις που ανέλαβε η αλγερινή κυβέρνηση στο πλαίσιο της Διακήρυξης της Βαρκελώνης που ενεκρίθη στην Ευρωμεσογειακή Διάσκεψη στις 27- 28 Νοεμβρίου 1995,

Δ. λαμβάνοντας υπόψη το άρθρο 2 της προαναφερθείσας Συμφωνίας Σύνδεσης που προβλέπει ότι ο σεβασμός των δημοκρατικών αρχών και των θεμελιωδών δικαιωμάτων διαπνέει τις εσωτερικές και διεθνείς πολιτικές των συμβαλλομένων μερών και αποτελεί ουσιαστικό στοιχείο της συμφωνίας,

Ε. υπενθυμίζοντας ότι η τηλεόραση, το ραδιόφωνο και ο Τύπος αποτελούν κρατικά μονοπώλια στην Αλγερία,

ΣΤ. εκφράζοντας την ανησυχία του για την ελευθερία του Τύπου μετά τη μεταρρύθμιση του Ποινικού Κώδικα της Αλγερίας κατά τον Μάιο του 2001 και ιδιαίτερα για τις διατάξεις που προβλέπουν υψηλά πρόστιμα και ποινές φυλάκισης για δυσφήμιση,

Ζ. λαμβάνοντας υπόψη ότι πολλές δίκες βρίσκονται σήμερα σε εξέλιξη για αδικήματα Τύπου που αφορούν τους δημοσιογράφους των ιδιωτικών γαλλόφωνων εφημερίδων Le Matin, Liberté, Le soir d'Algérie και El Watan· εκφράζοντας ιδιαίτερα την ανησυχία του για τις ποινές φυλάκισης σε βάρος των Farid Alilat, Fouad Boughanem, Hakim Laâlam, Abla Chérif, Hassane Zerrouky, Youssef Rezzoug, Yasmine Ferroukhi και Hafnaoui Ghoul,

Η. υπενθυμίζοντας ότι ο Mohamed Benchicou, διευθυντής της εφημερίδας Le Matin, καταδικάστηκε σε φυλάκιση δύο ετών στις 14 Ιουνίου 2004 για παραβίαση του νόμου που διέπει τον έλεγχο των ανταλλαγών και διακινήσεων κεφαλαίου και ότι η εφημερίδα του τέθηκε υπό υποχρεωτική εκκαθάριση τον Ιούνιο του 2004, ότι το αίτημά του να αποφυλακιστεί για λόγους υγείας απορρίφθηκε από τις αλγερινές αρχές στις 20 Απριλίου 2005, παρά τη σοβαρή επιδείνωση της κατάστασης της υγείας του· υπενθυμίζοντας επίσης την καταδίκη και κράτηση, από τις 28 Ιουνίου 2004, του Ahmed Benaoum, διευθυντή του συγκροτήματος Τύπου Er-rai Elâm,

Θ. λαμβάνοντας υπόψη ότι το διάταγμα για την κήρυξη κατάστασης έκτακτης ανάγκης της 9ης Φεβρουαρίου 1992 καθώς και όλα τα διατάγματα και νομικά κείμενα που απορρέουν από αυτό εξακολουθούν να ισχύουν,

Ι. λαμβάνοντας υπόψη ότι τα προγράμματα που έχουν ως στόχο την ανάπτυξη πολύπλευρης ενημέρωσης και την ενίσχυση των ανεξαρτήτων μέσων ενημέρωσης στην Αλγερία χρηματοδοτούνται σήμερα από την Ευρωπαϊκή Πρωτοβουλία για τη Δημοκρατία και τα Δικαιώματα του Ανθρώπου (EIDHR),

1. χαιρετίζει την κύρωση της προαναφερθείσας Συμφωνίας Σύνδεσης ΕΕ-Αλγερίας από το Κοινοβούλιο της Αλγερίας και ελπίζει ότι μόλις τεθεί σε ισχύ η εν λόγω συμφωνία θα καταστεί δυνατή η επανέναρξη του πολιτικού διαλόγου με την Αλγερία μέσω του Συμβουλίου Σύνδεσης·

2. υπογραμμίζει τη σημασία της ευρωμεσογειακής πολιτικής γειτονίας και των σχεδίων δράσης της που έχουν ως στόχο την ενίσχυση της δημοκρατίας, του κράτους δικαίου και του σεβασμού των ανθρωπίνων δικαιωμάτων και ότι, ιδίως, η ελευθερία του Τύπου πρέπει να ληφθεί σοβαρά υπόψη στο πλαίσιο της κατάρτισης αυτών των σχεδίων δράσης·

3. θεωρεί ιδίως ότι οι διατάξεις του αλγερινού ποινικού κώδικα του Μαΐου 2001 που προβλέπουν ποινές φυλάκισης για δυσφήμηση σε βάρος του Προέδρου, του Κοινοβουλίου και "κάθε άλλης δημόσιας αρχής ή θεσμού", αποτελούν εμπόδιο στην άσκηση του επαγγέλματος του δημοσιογράφου στην Αλγερία·

4. καλεί επίμονα τις αλγερινές αρχές να λάβουν και να θέσουν χωρίς καθυστέρηση σε εφαρμογή νομοθετικά μέτρα που θα διασφαλίζουν τον μέγιστο σεβασμό των θεμελιωδών δικαιωμάτων και συγκεκριμένα πλήρη σεβασμό της ελευθερίας του Τύπου, σύμφωνα με τις διεθνείς συμφωνίες στις οποίες η Αλγερία μετέχει· ζητεί συναφώς να αποποινικοποιηθούν οριστικά τα αδικήματα Τύπου·

5. ζητεί από τις αλγερινές αρχές να αποφυλακίσουν χωρίς καθυστέρηση τους δημοσιογράφους που έχουν καταδικαστεί σε ποινές φυλάκισης για δυσφήμηση και να τερματίσουν τη δικαστική καταδίωξη των ιδιωτικών μέσων ενημέρωσης της Αλγερίας για αδικήματα γνώμης, καθώς επίσης και να διακοπούν οι νομικές διώξεις έναντι των ιδιωτικών μέσων ενημέρωσης της Αλγερίας·

6. θεωρεί ότι η άρση της κατάστασης έκτακτης ανάγκης θα συμβάλει στην προώθηση του κράτους δικαίου και της τήρησης των διατάξεων του άρθρου 2 της Συμφωνίας Σύνδεσης·

7. καλεί το Συμβούλιο και την Επιτροπή να θέσουν σε εφαρμογή σαφείς μηχανισμούς για την τακτική αξιολόγηση της τήρησης του άρθρου 2 από όλα τα συμβαλλόμενα μέρη της συμφωνίας σύνδεσης και από το Ευρωπαϊκό Κοινοβούλιο, τη Λαϊκή Εθνοσυνέλευση και την κοινωνία των πολιτών της Αλγερίας·

8. καλεί τη Βρετανική Προεδρία να συγκαλέσει το Συμβούλιο Σύνδεσης ΕΕ-Αλγερίας προκειμένου να αρχίσει εκ νέου ο πολιτικός διάλογος με την Αλγερία και να τεθεί το θέμα της ελευθερίας του Τύπου στην ημερήσια διάταξη της συνόδου αυτής·

9. καλεί την Επιτροπή να εξακολουθήσει να προωθεί μέσω της Ευρωπαϊκής Πρωτοβουλίας για τη Δημοκρατία και τα Δικαιώματα του Ανθρώπου προγράμματα με στόχο την ενίσχυση των ανεξαρτήτων μέσων ενημέρωσης στην Αλγερία καθώς και την ανάπτυξη πολυφωνικής ενημέρωσης·

10. ζητεί να θιγεί στο πλαίσιο της προσεχούς συνόδου της διακοινοβουλευτικής αντιπροσωπείας για τις σχέσεις με τις χώρες του Μαγκρέμπ το θέμα της ελευθερίας του Τύπου·

11. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, στον προσωπικό εκπρόσωπο του Javier Solana επί των ανθρωπίνων δικαιωμάτων, στον Γενικό Γραμματέα/Ύπατο Εκπρόσωπο της ΚΕΠΠΑ, στην Επιτροπή, καθώς και στην κυβέρνηση και στη Λαϊκή Εθνοσυνέλευση της Αλγερίας.

[1] Κείμενα που εγκρίθηκαν, P6_TA(2005)0150.

[2] ΕΕ C 279 Ε της 20.11.2003, σ. 115.

--------------------------------------------------